ՀԱՅԱՍՏԱՆԻ կառավարության 2015 թ. ծրագրով գերակա խնդիր է հռչակվել Հայոց լեզվի տարածումը և հայ երիտասարդության շրջանում հայերենի իմացության մակարդակի բարձրացումը. ընդ որում` նաև նորարարական մեխանիզմների կիրառմամբ: Եվ գերակա այդ խնդիրը կյանքի կոչելու ուղղությամբ Սփյուռքի նախարարությունն արդեն իսկ հստակորեն ծրագրել է իր անելիքները, թեև Մայրենին զարգացնելու ու տարածելու հրամայականը միշտ էլ առաջնահերթ է դիտվել այս գերատեսչությունում` դրա հիմնադրման սկզբից ևեթ: 1999 թ. ՅՈՒՆԵՍԿՕ-ն փետրվարի 21-ը հռչակել էր Մայրենիի միջազգային օր: Ու դա անտարբեր չէր կարող թողնել ազգային ինքնության պահպանությամբ մտահոգ ովևէ մեկի: